b'\n_START_ARTICLE_\nUniunea Democrat\xc4\x83 Maghiar\xc4\x83 din Rom\xc3\xa2nia\n_START_SECTION_\nStatut\n_START_PARAGRAPH_\nUniunea Democrat\xc4\x83 a Maghiarilor din Rom\xc3\xa2nia este o organiza\xc8\x9bie cu o platform\xc4\x83 cultural\xc4\x83 dar care face \xc8\x99i politic\xc4\x83, nefiind \xc3\xaenregistrat\xc4\x83 \xc3\xaen mod legal ca partid politic (conform Legii nr. 14/2003, cap. IV) care desf\xc4\x83\xc8\x99oar\xc4\x83 activitate politic\xc4\x83 urm\xc4\x83rind interese ale maghiarilor care particip\xc4\x83 la alegerile locale \xc8\x99i generale \xc3\xaen virtutea articolului 62 (2) al Constitu\xc8\x9biei Rom\xc3\xa2niei \xc8\x99i \xc3\xaen conformitate cu prevederile articolului 4 alineatul 2 al legii 68/1992, care asimilieaza organiza\xc8\x9biile minorit\xc4\x83\xc8\x9bilor na\xc8\x9bionale partidelor politice din punctul de vedere al procesului electoral. UDMR are reprezentare parlamentar\xc4\x83 din 1990, iar europarlamentar\xc4\x83 din 2007 p\xc3\xa2n\xc4\x83 \xc3\xaen prezent.\n_START_SECTION_\nIstoric\n_START_PARAGRAPH_\nLa 25 decembrie 1989, dup\xc4\x83 c\xc4\x83derea regimului comunist condus de Ceau\xc8\x99escu, a fost \xc3\xaenfiin\xc8\x9bat\xc4\x83 Uniunea Democrat\xc4\x83 Maghiar\xc4\x83 din Rom\xc3\xa2nia pentru a reprezenta interesele comunit\xc4\x83\xc8\x9bii maghiare. Primul pre\xc8\x99edinte a fost scriitorul G\xc3\xa9za Domokos. \xc3\x8entre 1993-2011 pre\xc8\x99edinte al UDMR a fost B\xc3\xa9la Mark\xc3\xb3, de profesie tot scriitor._NEWLINE_\xc3\x8en 19 martie 1990, \xc3\xaen contextul conflictului interetnic de la T\xc3\xa2rgu Mure\xc8\x99, sediul UDMR a fost deteriorat prin intermediul unor s\xc4\x83teni veni\xc8\x9bi la T\xc3\xa2rgu Mure\xc8\x99 \xc3\xaen mod organizat. Autorit\xc4\x83\xc8\x9bile au intervenit t\xc3\xa2rziu, de\xc8\x99i sediul poli\xc8\x9biei se afla la c\xc3\xa2teva sute de metri de sediul UDMR. \xc3\x8entre cei grav r\xc4\x83ni\xc8\x9bi s-a aflat scriitorul Andr\xc3\xa1s S\xc3\xbct\xc5\x91, unul din liderii comunit\xc4\x83\xc8\x9bii maghiare. Evenimentele tragice din martie 1990 au dus la tensionarea rela\xc8\x9biilor interetnice din Transilvania._NEWLINE_\xc3\x8en anii 1996-2000 UDMR a f\xc4\x83cut parte din guvernul CDR, apoi, \xc3\xaentre 2000-2004, a sus\xc8\x9binut guvernarea PSD+PUR f\xc4\x83r\xc4\x83 s\xc4\x83 fie prezent \xc3\xaen coali\xc8\x9bie. \xc3\x8entre 2004-2008 a fost la guvernare, ini\xc8\x9bial \xc3\xaempreun\xc4\x83 cu Alian\xc8\x9ba D.A., apoi, dup\xc4\x83 trecerea PD-L \xc3\xaen opozi\xc8\x9bie, a r\xc4\x83mas \xc3\xaen coali\xc8\x9bie cu PNL. _NEWLINE_\xc3\x8en urma alegerilor legislative din 2008 a trecut \xc3\xaen opozi\xc8\x9bie al\xc4\x83turi de PNL. Dup\xc4\x83 demiterea Guvernului Boc (1) (PDL-PSD) \xc3\xaen octombrie 2009, UDMR a intrat la guvernare al\xc4\x83turi de PDL \xc8\x99i UNPR, form\xc3\xa2nd Guvernul Boc (2), \xc3\xaen func\xc8\x9bie din 23 decembrie 2009. Uniunea a primit c\xc3\xa2teva ministere: al culturii, s\xc4\x83n\xc4\x83t\xc4\x83\xc8\x9bii \xc8\x99i mediului._NEWLINE_La congresul UDMR desf\xc4\x83\xc8\x99urat \xc3\xaen 26-27 februarie 2011 la Oradea au participat at\xc3\xa2t primul ministru Emil Boc (PDL), partener de coali\xc8\x9bie al UDMR, c\xc3\xa2t \xc8\x99i liderii celor dou\xc4\x83 forma\xc8\x9biuni din opozi\xc8\x9bie, Crin Antonescu (PNL) \xc8\x99i Victor Ponta (PSD), semn al normaliz\xc4\x83rii rela\xc8\x9biilor dintre rom\xc3\xa2ni \xc8\x99i  minoritatea comunitar\xc4\x83 maghiar\xc4\x83._NEWLINE_\xc3\x8en urma demiterii prin mo\xc8\x9biune de cenzur\xc4\x83 al guvernului Ungureanu, coali\xc8\x9bia dintre PDL \xc8\x99i UDMR s-a desfiin\xc8\x9bat iar UDMR a trebuit s\xc4\x83 treac\xc4\x83 \xc3\xaen opozi\xc8\x9bie.\n_START_SECTION_\nDoctrina\n_START_PARAGRAPH_\nUDMR se consider\xc4\x83 reprezentanta comunit\xc4\x83\xc8\x9bii maghiare, \xc3\xaentruc\xc3\xa2t este cea mai mare for\xc8\x9b\xc4\x83 politic\xc4\x83 a ungurilor din Rom\xc3\xa2nia. Uniunea se declar\xc4\x83 \xc8\x99i reprezentant\xc4\x83 a intereselor secuimii. Uniunea Democrat\xc4\x83 Magiar\xc4\x83 din Rom\xc3\xa2nia crede \xc8\x99i actveaz\xc4\x83 descentralizarea Rom\xc3\xa2niei, care este un stat na\xc8\x9bional unitar. UDMR sus\xc8\x9bine necesitatea autonomiilor teritoriale \xc3\xaen regiuni aparte ale \xc8\x9b\xc4\x83rii, a\xc8\x99a cum declara \xc8\x99i fostul pre\xc8\x99edinte al organiza\xc8\x9biei, Marko Bela, \xc3\xaens\xc4\x83 legile din Constitu\xc8\x9bia Rom\xc3\xa2niei (art.30, al. 7) prev\xc4\x83d c\xc4\x83 este interzis\xc4\x83 de lege incitarea la separatism teritorial; pre\xc8\x99edintele Rom\xc3\xa2niei Traian B\xc4\x83sescu s-a declarat de mai multe ori favorabil autonomiei culturale, dar a avertizat c\xc4\x83 nu pot fi acceptate prevederile care exced Constitu\xc8\x9bia. UDMR este singurul partid politic reprezentat \xc3\xaen Parlamentul Rom\xc3\xa2niei, care ap\xc4\x83r\xc4\x83 interesele comunit\xc4\x83\xc8\x9bii maghiare. Autonomia, \xc3\xaens\xc4\x83, nu \xc3\xaenseamn\xc4\x83 sub nici o form\xc4\x83 separatism teritorial, deci obiectivele UDMR nu exced \xc3\xaen nici un fel limitele Constitu\xc8\x9biei Rom\xc3\xa2niei. Autonomia se refer\xc4\x83 strict la chestiuni ce \xc8\x9bin de administrarea comunit\xc4\x83\xc8\x9bilor locale, cu respectarea tuturor drepturilor celorlal\xc8\x9bi cet\xc4\x83\xc8\x9beni, \xc3\xaen cadrele statului \xc8\x99i \xc3\xaen interiorul legilor rom\xc3\xa2ne\xc8\x99ti \xc3\xaen vigoare._NEWLINE_UDMR sus\xc8\x9bine utilizarea limbii materne \xc3\xaen via\xc8\x9ba politic\xc4\x83, dezvoltarea unui sistem de \xc8\x99coli \xc3\xaen limba maghiar\xc4\x83 \xc8\x99i autonomia local\xc4\x83 pe baze etnice. \xc3\x8en principalele puncte ale programului uniunii se mai arat\xc4\x83 necesitatea integr\xc4\x83rii Rom\xc3\xa2niei \xc3\xaen structurile europene \xc8\x99i consolidarea economiei de pia\xc8\x9b\xc4\x83. Autonomia cultural\xc4\x83 este puternic sus\xc8\x9binut\xc4\x83 de c\xc4\x83tre liderii partidului, la fel ca autonomia \xc8\x9ainutului Secuiesc. _NEWLINE_Pentru a-\xc8\x99i realiza scopurile, Uniunea a candidat la Parlamentul European. UDMR este membru-asociat al Partidului Popular European (EEP) \xc8\x99i al grupului acestei organiza\xc8\x9bii (EPPG) \xc3\xaen Parlamentul European.\n_START_SECTION_\nStructura\n_START_PARAGRAPH_\nUniunea func\xc8\x9bioneaz\xc4\x83 pe baza principiului autoadministr\xc4\x83rii interne, separ\xc3\xa2nd sferele decizionale, executive \xc8\x99i de control. Organul decizional suprem al UDMR este congresul. \xc3\x8en perioada dintre dou\xc4\x83 congrese, organele de conducere ale Uniunii sunt: Consiliul Reprezentan\xc8\x9bilor Unionali, Consiliul de Coordonare al Uniunii, respectiv Consiliul Operativ al Uniunii. _NEWLINE_Pe l\xc3\xa2ng\xc4\x83 activitatea decizional\xc4\x83 \xc3\xaen probleme politice, Consiliul Reprezentan\xc8\x9bilor adopt\xc4\x83 decizii privind func\xc8\x9bionarea Uniunii. Consiliul de Coordonare este forul de reprezentare, de coordonare \xc8\x99i de consiliere al membrilor asocia\xc8\x9bi, care adopt\xc4\x83 decizii \xc3\xaen cadrul atribu\xc8\x9biilor proprii, \xc3\xaenf\xc4\x83ptuindu-se astfel pluralismul de valori \xc8\x99i de interese al sferei civile maghiare din Rom\xc3\xa2nia. Consiliul Operativ al Uniunii (C.O.U.) are caracter permanent, este compus din 11 membri \xc8\x99i se reune\xc8\x99te ori de c\xc3\xa2te ori se impune \xc3\xaen perioada dintre dou\xc4\x83 \xc8\x99edin\xc8\x9be a C.R.U. Deciziile acestui organ sunt supuse ulterior aprob\xc4\x83rii C.R.U. _NEWLINE_Reprezentarea suprem\xc4\x83 \xc8\x99i coordonarea politic\xc4\x83 a U.D.M.R. sunt asigurate de pre\xc8\x99edintele Uniunii. Prezidiul Executiv este organul executiv care aplic\xc4\x83 deciziile congresului \xc8\x99i ale Consiliului Reprezentan\xc8\x9bilor, av\xc3\xa2nd totodat\xc4\x83 competen\xc8\x9ba de a lua decizii \xc3\xaen conformitate cu acestea. Liderul acestui organ este pre\xc8\x99edintele executiv, care reprezint\xc4\x83 UDMR conform atribu\xc8\x9biilor prev\xc4\x83zute \xc3\xaen statut. _NEWLINE_Departamentele Prezidiului Executiv sunt conduse de vicepre\xc8\x99edin\xc8\x9bii executivi, care r\xc4\x83spund de diferite domenii de activitate (organiza\xc8\x9biile teritoriale, activitatea guvernamental\xc4\x83, administra\xc8\x9bia public\xc4\x83 local\xc4\x83, cultura \xc8\x99i culte, \xc3\xaenv\xc4\x83\xc8\x9b\xc4\x83m\xc3\xa2ntul, problemele sociale \xc8\x99i de tineret, economia \xc8\x99i integrarea european\xc4\x83).\n_START_SECTION_\nAlegerile parlamentare din 2004\n_START_PARAGRAPH_\nLa alegerile locale din 2004 UDMR s-a clasat pe locul 5, pe listele sale fiind ale\xc8\x99i 189 primari, 111 consilieri jude\xc8\x9beni \xc8\x99i 2.488 consilieri locali. \xc3\x8en prezent cinci consilii jude\xc8\x9bene (Bihor, Covasna, Harghita, Mure\xc8\x99 \xc8\x99i Satu Mare) sunt prezidate de reprezentan\xc8\x9bii UDMR, iar candida\xc8\x9bii ei au fost ale\xc8\x99i primari \xc3\xaen mai multe localit\xc4\x83\xc8\x9bi cu popula\xc8\x9bie majoritar\xc4\x83 rom\xc3\xa2neasc\xc4\x83, la Satu Mare, Reghin, Jimbolia, Marghita \xc8\x99.a.m.d.\n_START_SECTION_\nAlegerile parlamentare din 2008\n_START_PARAGRAPH_\nLa alegerile locale din 2008 UDMR s-a clasat pe locul 4, pe listele sale fiind ale\xc8\x99i 184 primari, 89 consilieri jude\xc8\x9beni, 2.195 consilieri locali \xc8\x99i 4 pre\xc8\x99edin\xc8\x9bi de consilii jude\xc8\x9bene. Patru consilii jude\xc8\x9bene (Covasna, Harghita, Mure\xc8\x99 \xc8\x99i Satu Mare) au fost prezidate de UDMR, iar candida\xc8\x9bii ei ale\xc8\x99i primari \xc3\xaen mai multe localit\xc4\x83\xc8\x9bi cu popula\xc8\x9bie majoritar\xc4\x83 rom\xc3\xa2neasc\xc4\x83, la Satu Mare, Reghin, Jimbolia, Marghita \xc8\x99.a.m.d._NEWLINE_La alegerile legislative din 2008 s-a clasat pe locul 4, cu 30 de parlamentari ale\xc8\x99i.\n_START_SECTION_\nAlegerile parlamentare din 2012\n_START_PARAGRAPH_\nLa alegerile locale din 2012 UDMR s-a clasat pe locul 4 din cauza uniunii dintre liberali si social-democrati la nr de mandate fiind pe locul 5 nu departe de PC , pe listele sale fiind ale\xc8\x99i 203 primari, 88 consilieri jude\xc8\x9beni, 2.261 consilieri locali \xc8\x99i 2 pre\xc8\x99edin\xc8\x9bi de consilii jude\xc8\x9bene. \xc3\x8en dou\xc4\x83 consilii jude\xc8\x9bene (Covasna \xc8\x99i Harghita) sunt prezidate UDMR, iar candida\xc8\x9bii ei ale\xc8\x99i primari \xc3\xaentr-o localitate cu popula\xc8\x9bie majoritar\xc4\x83 rom\xc3\xa2neasc\xc4\x83, Marghita.\n_START_SECTION_\nAlegerile europarlamentare din 2007\n_START_PARAGRAPH_\n\xc3\x8en 2007, \xc3\xaenainte de alegerile pentru Parlamentul European a UDMR-ul a sesizat mai multe nereguli observate la campania electoral\xc4\x83. La o conferin\xc8\x9b\xc4\x83 de pres\xc4\x83 s-a declarat c\xc4\x83 au fost deteriorate mai multe panouri de publicitate \xc3\xaen Jude\xc8\x9bul Bistri\xc8\x9ba-N\xc4\x83s\xc4\x83ud, iar la T\xc3\xa2rgu Mure\xc8\x99 compania de reclame care a montat panourile dup\xc4\x83 c\xc3\xa2teva s\xc4\x83pt\xc4\x83m\xc3\xa2ni le-a demontat f\xc4\x83r\xc4\x83 nicio explica\xc8\x9bie. Uniunea \xc8\x99i-a exprimat prezum\xc8\x9bia c\xc4\x83 ac\xc8\x9biunea a fost desf\xc4\x83\xc8\x99urat\xc4\x83 din ini\xc8\x9biativa primarului municipiului T\xc3\xa2rgu Mure\xc8\x99, Dorin Florea. _NEWLINE_La alegerile petru Parlamenul European din 2007, UDMR a ob\xc8\x9binut 282.929 de voturi, care au reprezentat 5,52% din totalul voturilor exprimate. Scorul ob\xc8\x9binut a fost suficient pentru dou\xc4\x83 mandate ob\xc8\x9binute de Csaba S\xc3\xb3gor \xc8\x99i Iuliu Winkler (Gyula Winkler), dup\xc4\x83 ce Gy\xc3\xb6rgy Frunda, care fusese pe primul loc a listei UDMR, a renun\xc8\x9bat la mandat. \xc3\x8enainte de 2007, UDMR a avut la Bruxelles trei observatori. \xc3\x8en Parlamentul European, din delega\xc8\x9bia Rom\xc3\xa2niei aleas\xc4\x83 p\xc3\xa2n\xc4\x83 la 2009, al\xc4\x83turi de europarlamentarii UDMR, au f\xc4\x83cut parte al\xc8\x9bi doi politiceni maghiari: L\xc3\xa1szl\xc3\xb3 T\xc5\x91k\xc3\xa9s (independent) \xc8\x99i Magor Csibi (membru PNL)._NEWLINE_Eurodeputa\xc8\x9bii UDMR-ului Iuliu Winkler \xc8\x99i Csaba S\xc3\xb3gor \xc8\x99i-au moderat atitudinea fa\xc8\x9b\xc4\x83 de deputatul independent L\xc3\xa1szl\xc3\xb3 T\xc5\x91k\xc3\xa9s. C\xc3\xa2nd T\xc5\x91k\xc3\xa9s a propus s\xc4\x83 participe la grupul Partidului Popular European numai eurodeputa\xc8\x9bi ai Partidului Democrat Liberal, Winkler \xc8\x99i S\xc3\xb3gor nu \xc8\x99i-au dat votul.\n_START_SECTION_\nAlegerile europarlamentare din 2009\n_START_PARAGRAPH_\n\xc3\x8enainte de alegerile europarlamentare din 2009, pre\xc8\x99edintele UDMR, B\xc3\xa9la Mark\xc3\xb3, \xc8\x99i pre\xc8\x99edintele Consiliul Na\xc8\x9bional Maghiar din Transilvania (CNMT), L\xc3\xa1szl\xc3\xb3 T\xc5\x91k\xc3\xa9s, au declarat \xc3\xaen presa maghiar\xc4\x83 din Rom\xc3\xa2nia c\xc4\x83 nu au nimic \xc3\xaempotriva unei alian\xc8\x9be privind viitorul. Dup\xc4\x83 mai multe \xc8\x99edin\xc8\x9be comune, politicenii celor dou\xc4\x83 forma\xc8\x9biuni au declarat c\xc4\x83 vor avea a colaborare comun\xc4\x83. Pe lista UDMR-ului, numit\xc4\x83 Lista Solidarit\xc4\x83\xc8\x9bii, primul loc a fost ocupat de pre\xc8\x99edintele CNMT, L\xc3\xa1szl\xc3\xb3 T\xc5\x91k\xc3\xa9s, urmat de cei doi europarlamentari UDMR Iuliu Winkler \xc8\x99i Csaba S\xc3\xb3gor. Locul al patrulea a fost rezervat pentru CNMT, \xc3\xaen persoana lui Zsolt Szil\xc3\xa1gyi._NEWLINE_Forma\xc8\x9biunea politic\xc4\x83 a ob\xc8\x9binut 8,92% din voturile exprimate, mai exact 431.739 voturi, ocup\xc3\xa2nd pozi\xc8\x9bia a patra ca popularitate, dup\xc4\x83 Partidul Na\xc8\x9bional Liberal. CNMT-ul a avut ca scop s\xc4\x83 ob\xc8\x9bin\xc4\x83 cu Lista Solidarit\xc4\x83\xc8\x9bii patru locuri la Bruxelles, pe acest rezultat baz\xc3\xa2ndu-\xc8\x99i apoi campania, sub sloganul S\xc4\x83 fie patru!. De\xc8\x99i au ob\xc8\x9binut un scor mai bun dec\xc3\xa2t la alegerile europarlamentare din 2007, nu au reu\xc8\x99it s\xc4\x83 aib\xc4\x83 patru europarlamentari, \xc3\xaentruc\xc3\xa2t, \xc3\xaen 2009, Rom\xc3\xa2nia a avut cu trei locuri mai pu\xc8\x9bin \xc3\xaen Parlamentul European \xc3\xaen compara\xc8\x9bie cu 2007. _NEWLINE_Cei trei eurodeputa\xc8\x9bi ai Uniunii p\xc3\xa2n\xc4\x83 \xc3\xaen 2014 au fost: L\xc3\xa1szl\xc3\xb3 T\xc5\x91k\xc3\xa9s, Iuliu Winkler \xc8\x99i Csaba S\xc3\xb3gor._NEWLINE_Partidele politice din Ungaria au salutat rezultatul ob\xc8\x9binut de UDMR din Rom\xc3\xa2nia \xc8\x99i MKP din Slovacia. Partidul FIDESZ a vorbit despre un succes imens al maghiarilor din Europa, pentru c\xc4\x83 au reu\xc8\x99it s\xc4\x83 trimit\xc4\x83 27 de europarlamentari maghiari \xc3\xaen Bruxelles, av\xc3\xa2nd \xc3\xaen vedere c\xc4\x83 Ungaria are numai 22 de locuri \xc3\xaen Parlamentul European.\n_START_SECTION_\nAfilieri\n_START_PARAGRAPH_\nUniunea Democrat\xc4\x83 Maghiar\xc4\x83 din Rom\xc3\xa2nia este, ca organiza\xc8\x9bie politic\xc4\x83, membr\xc4\x83 a Uniunii Democrate Europene (EDU), a Uniunii Federale a Comunit\xc4\x83\xc8\x9bilor Etnice Europene (FUEV), a Organiza\xc8\x9biei Na\xc8\x9biunilor \xc8\x99i Popoarelor Nereprezentate (UNPO) \xc8\x99i are statutul de membru asociat al Partidului Popular European (EPP).'